पाएं अपने शहर की ताज़ा ख़बरें और फ्री ई-पेपरडाउनलोड करें
मुरैना। शहर महिला कांग्रेस की जिला अध्यक्ष उर्मिला गुर्जर से मारपीट के मामले में महिला कांग्रेस की प्रदेश अध्यक्ष अर्चना जायसवाल सोमवार दोपहर एक बजे एडीएम ऑफिस में पहुंची। अर्चना जायसवाल ने एडीएम एके वाजपेयी से पूछा कि अगर उर्मिला गुर्जर मुजरिम थीं, तो उन्हें हिरासत में लेने की बजाय उनसे मारपीट क्यों की गई? इसके जवाब में एडीएम ने कहा कि 'जब उर्मिला गुर्जर ने महिला कांस्टेबल को चांटा मारा तो उसने (महिला कांस्टेबल) भी चांटा मार दिया। यह सुनकर प्रदेश महिला कांग्रेस अध्यक्ष ने एडीएम के इस बर्ताव की निंदा की और उनके हाथ से ज्ञापन लेकर बाहर निकल आईं।
प्रदेश अध्यक्ष अर्चना जायसवाल सोमवार को अस्पताल में भर्ती उर्मिला गुर्जर से मिलने पहुंची। यहां पर उर्मिला ने अपनी आपबीती प्रदेशाध्यक्ष को सुनाई। प्रदेशाध्यक्ष को उर्मिला ने बताया कि पुलिस ने कोतवाली में उनके शरीर के पिछले हिस्से में बंदूक की नोक चुभाईं। इसके बाद प्रदेशाध्यक्ष जायसवाल ने कलेक्टोरेट तक हाथ पर काली पट्टी बांधकर रैली निकाली। यहां पर कलेक्टर के अवकाश पर होने के कारण वे एडीएम एके वाजपेयी से मिलीं। लेकिन एडीएम के बर्ताव से असंतुष्ट होकर उन्होंने ज्ञापन वापस ले लिया और कमिश्रर शिवानंद दुबे से मिलने पहुंच गईं।
यहां पर आईजी चंबल जोन एसएम अफसल और एसपी इरशाद वली भी मौजूद थे। अर्चना जायसवाल ने यहां आईजी व कमिश्नर को ज्ञापन सौंपा और दोषी महिला कांस्टेबल और टीआई कोतवाली को निलंबित करने की मांग की। लेकिन आईजी ने यह कहते हुए ऐसा करने से इसलिए मना कर दिया कि यह मामला न्यायालय में विचाराधीन है। इसके बाद अर्चना जायसवाल ने इस मामले में केन्द्रीय महिला आयोग की शरण लेने की बात कही।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva zho_Hant eng_Latn